CELEX: 32019R0905
Language: et
Date: 2019-03-13 00:00:00
Title: Komisjoni delegeeritud määrus (EL) 2019/905, 13. märts 2019, millega muudetakse delegeeritud määrust (EL) 2018/2034, millega kehtestatakse tagasiheitekava teatava põhjalähedase püügi puhul loodepiirkonna vetes aastatel 2019–2021

4.6.2019   
               
               
                  ET
               
               
                  Euroopa Liidu Teataja
               
               
                  L 145/2
               
            
         KOMISJONI DELEGEERITUD MÄÄRUS (EL) 2019/905,
         13. märts 2019,
         millega muudetakse delegeeritud määrust (EL) 2018/2034, millega kehtestatakse tagasiheitekava teatava põhjalähedase püügi puhul loodepiirkonna vetes aastatel 2019–2021
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 11. detsembri 2013. aasta määrust (EL) nr 1380/2013 ühise kalanduspoliitika kohta, millega muudetakse nõukogu määruseid (EÜ) nr 1954/2003 ja (EÜ) nr 1224/2009 ning tunnistatakse kehtetuks nõukogu määrused (EÜ) nr 2371/2002 ja (EÜ) nr 639/2004 ning nõukogu otsus 2004/585/EÜ, (1) eriti selle artikli 15 lõiget 6 ning artikli 18 lõikeid 1 ja 3,
         ning arvestades järgmist:
         
                     (1)
                  
                  
                     Määruse (EL) nr 1380/2013 eesmärk on kaotada järk-järgult tagasiheide kogu liidu kalanduses, kehtestades selliste liikide püügi lossimise kohustuse, mille suhtes kohaldatakse püügi piirnorme.
                  
               
                     (2)
                  
                  
                     Lossimiskohustuse rakendamise võimaldamiseks on määruse (EL) nr 1380/2013 artikli 15 lõikega 6 antud komisjonile õigus võtta delegeeritud õigusaktiga kuni kolmeks aastaks vastu tagasiheitekavad, mida võib pikendada veel kolmeks aastaks ning mis põhinevad ühistel soovitustel, mille on välja töötanud liikmesriigid koos asjaomaste nõuandekomisjonidega.
                  
               
                     (3)
                  
                  
                     Belgial, Hispaanial, Prantsusmaal, Iirimaal, Madalmaadel ja Ühendkuningriigil on otsene huvi kalavarude majandamiseks loodepiirkonna vetes. Pärast loodepiirkonna vete nõuandekomisjoni ja pelaagiliste liikide nõuandekomisjoniga konsulteerimist esitasid kõnealused liikmesriigid 31. mail 2018 komisjonile ühise soovituse, milles käsitletakse aastate 2019–2021 tagasiheitekava teatava põhjalähedase püügi puhul loodepiirkonna vetes. Ühist soovitust muudeti 30. augustil 2018.
                  
               
                     (4)
                  
                  
                     Kõnealuse ühise soovituse alusel kehtestati komisjoni delegeeritud määrusega (EL) 2018/2034 (2) tagasiheitekava teatava põhjalähedase püügi puhul loodepiirkonna vetes aastatel 2019–2021.
                  
               
                     (5)
                  
                  
                     14. novembril 2018 esitasid Belgia, Hispaania, Prantsusmaa, Iirimaa, Madalmaad ja Ühendkuningriik uue ühise soovituse, milles esitati ettepanek kolme paranduse tegemiseks delegeeritud määrusega (EL) 2018/2034 kehtestatud tagasiheitekavasse.
                  
               
                     (6)
                  
                  
                     Vastavalt määruse (EL) nr 1380/2013 artikli 18 lõikele 2 peab komisjon hõlbustama liikmesriikidevahelist koostööd, sealhulgas vajaduse korral tagama, et asjaomased teadusasutused annaksid oma teadusliku panuse. Enne delegeeritud määruse (EL) 2018/2034 vastuvõtmist saadi teaduslikud nõuanded asjaomastelt teadusasutustelt ning need vaatas läbi kalanduse teadus-, tehnika- ja majanduskomitee (STECF). Uues ühises soovituses pakutakse välja tehnilist laadi parandused, mis sisalduvad juba saadud tehnilises panuses.
                  
               
                     (7)
                  
                  
                     13. aprilli 2016. aasta institutsioonivahelise parema õigusloome kokkuleppe punktis 28 on sätestatud, et komisjon peab enne delegeeritud õigusakti vastuvõtmist konsulteerima iga liikmesriigi määratud ekspertidega. Uues ühises soovituses välja pakutud meetmed on kooskõlas 28 liikmesriigi, komisjoni ja Euroopa Parlamendi (vaatlejastaatus) esindajatest koosneva kalanduse eksperdirühma arvamusega.
                  
               
                     (8)
                  
                  
                     Esiteks tehakse uues ühises soovituses ettepanek parandada delegeeritud määruses (EL) 2018/2034 sätestatud selektiivtraali paneeli määratlust, kuna see määratlus ei ole kooskõlas 31. mai 2018. aasta ühise soovitusega.
                  
               
                     (9)
                  
                  
                     Teiseks tehakse ühises soovituses ettepanek jätta välja nõue kasutada eriti selektiivseid püügivahendeid norra salehomaari püügi puhul traallaudadega traalidega, kuna see nõue lisati ekslikult 31. mai 2018. aasta ühisesse soovitusse ja seega ka delegeeritud määrusesse (EL) 2018/2034.
                  
               
                     (10)
                  
                  
                     Lisaks tehakse uues ühises soovituses ettepanek jätta ebakammkarbi põhjalähedane püük välja teatavate tehniliste meetmete alt, mille eesmärk on parandada selektiivsust Iiri meres, kuna 31. mai 2018. aasta ühise soovitusega ja seega ka delegeeritud määrusega (EL) 2018/2034 ei kavatsetud lisada seda püüki tehniliste meetmete alla.
                  
               
                     (11)
                  
                  
                     Seepärast tuleks delegeeritud määrust (EL) 2018/2034 vastavalt muuta.
                  
               
                     (12)
                  
                  
                     Kuna käesoleva määrusega ettenähtud meetmed mõjutavad otseselt liidu laevade kalapüügihooaja kavandamist ja seonduvat majandustegevust, peaks käesolev määrus jõustuma kohe pärast selle avaldamist. Võttes arvesse, et delegeeritud määrusega (EL) 2018/2034 kehtestatud tagasiheitekava kohaldatakse alates 1. jaanuarist 2019, tuleks käesolevat määrust kohaldada tagasiulatuvalt alates 1. jaanuarist 2019,
                  
               ON VASTU VÕTNUD KÄESOLEVA MÄÄRUSE:
         
            Artikkel 1
            Delegeeritud määrust (EL) 2018/2034 muudetakse järgmiselt.
            
                        1)
                     
                     
                        Artikli 2 punkt 2 asendatakse järgmisega:
                        
                           „2.   „selektiivtraali paneel“ (ingl seltra panel) – sortimisseade, mis
                           
                                       a)
                                    
                                    
                                       koosneb ülemisest paneelist, mille võrgusilma suurus on vähemalt 270 mm (rombsilm) või vähemalt 300 mm (ruutsilm) ja mis on paigaldatud noodapära sirges osas asuvasse neljast paneelist koosnevasse karpsektsiooni;
                                    
                                 
                                       b)
                                    
                                    
                                       on vähemalt 3 m pikk;
                                    
                                 
                                       c)
                                    
                                    
                                       asetseb noodapärasulgurist mitte kaugemal kui 4 meetrit ning
                                    
                                 
                                       d)
                                    
                                    
                                       on sama lai kui traali karpsektsiooni ülemise võrgulina laius (st ulatub jamuõmblusest jamuõmbluseni).“
                                    
                                 
                     
                  
                        2)
                     
                     
                        Artikli 3 lõike 1 punkt d asendatakse järgmisega:
                        
                                    „d)
                                 
                                 
                                    traallaudadega traalidega, mille võrgusilma suurus on 80–110 mm, ICESi 6a rajoonis kuni 12 meremiili kaugusel rannikust püütud norra salehomaari (Nephrops norvegicus) suhtes.“
                                 
                              
                  
                        3)
                     
                     
                        Artikli 10 lõike 4 teine lause asendatakse järgmisega:
                        „Seda sätet ei kohaldata laevadel, mille püügist moodustab norra salehomaari püük üle 30 % või ebakammkarbi püük üle 85 %.“
                     
                  
         
            Artikkel 2
            Käesolev määrus jõustub järgmisel päeval pärast selle avaldamist Euroopa Liidu Teatajas.
            Seda kohaldatakse alates 1. jaanuarist 2019.
         
         
            Käesolev määrus on tervikuna siduv ja vahetult kohaldatav kõikides liikmesriikides.
            Brüssel, 13. märts 2019
            
               
                  Komisjoni nimel
               
               
                  president
               
               Jean-Claude JUNCKER
            
         
         
            (1)  ELT L 354, 28.12.2013, lk 22.
         
            (2)  Komisjoni 18. oktoobri 2018. aasta delegeeritud määrus (EL) 2018/2034, millega kehtestatakse tagasiheitekava teatava põhjalähedase püügi puhul loodepiirkonna vetes aastatel 2019–2021 (ELT L 327, 21.12.2018, lk 8).